Caroline Stage Olsen (M), 2024-11-12:
Det var et trick.
Det tør jeg ikke at være, når det er hr. Kim Edberg Andersen, der stiller spørgsmålet, så jeg tager digitalisering.
Først og fremmest tusind tak til Danmarksdemokraterne for at sætte fokus på en vigtig problemstilling.
Jeg tror ikke, der er nogen i salen i dag, der er uenige i intentionerne bag beslutningsforslaget.
Det er vigtigt, at vi anerkender og vi tør sige højt, at vores digitaliserede samfund også kan medføre nogle udfordringer for nogle borgere.
Derfor har det også været en prioritet for regeringen at arbejde for at sikre, at den digitale udvikling kommer os alle til gavn.
Sidste år indgik regeringen bl.a. en bred aftale med Folketingets partier omkring digital inklusion.
Aftalen var med til at styrke de enkeltes mulighed for den nødvendige hjælp og vejledning til bl.a. MitID, udvide mulighederne for adgang til digital træning samt at gøre det lettere og mere attraktivt at være digital støtteperson og it-frivillig.
Senest har vi også introduceret læse- og skriveadgang i Digital Post.
Det gør det muligt for f.eks. pårørende at sende digital post på vegne af andre.
Vi mener dog nødvendigvis ikke, at en ændring af bekendtgørelsen om MitID er den rigtige vej frem.
Danmark har lige vundet prisen for verdens bedste digitale offentlige sektor, og de digitale løsninger har på mange måder gjort hverdagen nemmere.
Man kan søge su, man kan skifte adresse, man kan sende post, og det kan alt sammen gøres fra sofaen eller fra sommerhuset eller fra folketingsstolen her i dag.
Og på den måde har vi skabt nogle fleksible og nogle effektive digitale systemer til at klare ærinder med det offentlige.
Men for nogle borgere har det også givet udfordringer.
Det er borgere, der lever med funktionsnedsættelser, borgere, der har svært ved det digitale, og borgere, der har behov for pårørende til at træde til og hjælpe.
Derfor har vi et klart ansvar – et ansvar for at arbejde for at sikre, at vores digitale løsninger kan anvendes af flest mulige, helst af alle, uanset om man har brug for hjælp til det digitale eller ej.
Ligesom vi er verdens bedste til digitalisering, vil vi også gerne være verdens bedste til digital inklusion
Forslagsstillerne ønsker at ændre bekendtgørelsen for MitID, og det ser regeringen nogle udfordringer ved.
MitID er borgernes digitale identitet.
Med et MitID i hånden kan du foretage dig det meste.
Du kan låne penge, du kan underskrive dokumenter, og du kan tilgå sundhedsoplysninger.
Det er derfor afgørende, at identiteten på den, der benytter et MitID, er entydig og klar.
Ellers risikerer vi, at tilliden til systemet falder, og det synes jeg ikke at vi har råd til.
Derfor er der også foretaget en afgrænsning af, hvordan man må modtage hjælp til at betjene et MitID.
Det sker først og fremmest, fordi vi skal sikre borgerne bedst muligt mod svindel.
Vi har nok alle sammen hørt om, hvor slemt det kan gå, når svindlere får fat i en borgers MitID.
Derudover er det også med til at sikre den størst mulige tillid til MitID som en digital identitetssikring for virksomheder og for myndigheder.
Derfor er det i dag tilladt for hjælpere eller pårørende at have kendskab til og hjælpe med selve indtastningen af adgangskoder.
Hvis kravene til anvendelse af MitID lempes, som forslagsstilleren her ønsker, så stiger risikoen for misbrug.
Derudover kan tilliden til MitID som en digital identitetssikring også smuldre.
Og på den baggrund kan regeringen ikke støtte forslaget, som det ligger her.
Men hvad gør man så, når det er svært at huske et kodeord, hvis det med det fysiske handicap er svært at betjene en smartphone eller en tablet, og hvis det digitale på det helt generelle plan er udfordrende?
Men det er brugervenlighed selvfølgelig også.
Regeringen vil derfor gerne tage nogle nye initiativer til at undersøge, hvordan vi gør det lettere at hjælpe med det digitale.
Det skal være lettere for pårørende, for en nær ven eller for en professionel hjælper at assistere, hvis en borger af den ene eller den anden grund selv har svært ved det digitale